Id-Deċiżjoni tal-Kunsill u tal-kummissjoni
tad-19 ta' Diċembru 1994
dwar il-konklużjoni tal-Ftehim Ewropew bejn il-Komunitajiet Ewropej u l-Istati Membri tagħhom, mill-parti l-waħda, u r-Rumanija, mill-parti l-oħra
(94/907/KEFA, KE, Euratom)
IL-KUNSILL TA' L-UNJONI EWROPEA,
IL-KUMMISSSJONI TAL-KOMUNITAJIET EWROPEJ,
Wara li kkunsidraw it-Trattat li jistabbilixxi l-Komunitajiet Ewropej, u b'mod partikolari l-Artikolu 238 ta' l-istess Trattat, flimkien ma' l-Artikolu 228(2), it-tieni sentenza, u (3), it-tieni subparagrafu tiegħu,
Wara li kkunsidraw it-Trattat li jistabbilixxi l-Komunità Ewropea tal-Faħam u l-Azzar,
Wara li kkunsidraw it-Trattat li jistabbilixxi l-Komunità Ewropea għall-Enerġija Atomika, u b'mod partikolari it-tieni paragrafu ta' l-Artikolu 101 ta' l-istess Trattat,
Wara li kkunsidraw l-approvazzjoni tal-Kunsill mogħtija skond l-Artikolu 101 tat-Trattat li jistabbilixxi l-Komunità Ewropea għall-Enerġija Atomika,
Wara li kkunsidraw il-kunsens tal-Parlament Ewropew [1],
Billi l-Ftehim Ewropew bejn il-Komunitajiet Ewropej u l-Istati Membri tagħhom, mill-parti l-waħda, u r-Rumanija, mill-parti l-oħra, iffirmat fi Brussel fl-1 ta' Frar 1993 għandu jkun approvat,
JIDDEĊIEDU:
Artikolu 1
Il-Ftehim Ewropew bejn il-Komunitajiet Ewropej u l-Istati Membri tagħhom, mill-parti l-waħda, u r-Rumanija, mill-parti l-oħra, flimkien mal-Protokoll, l-iskambju ta' ittri u d-dikjarazzjonijiet li għandhom x'jaqsmu magħhom, qiegħed ikun approvat minnufih f'isem il-Komunità Ewropea, il-Komunità Ewropea tal-Faħam u l-Azzar u l-Komunità Ewropea għall-Enerġija Atomika.
It-testi imsemmija fl-ewwel paragrafu huma annessi ma' din id-Deċiżjoni.
Artikolu 2
1. Il-pożizzjoni li għandha tkun adottata mill-Komunità fil-Kunsill ta' l-Assoċjazzjoni għandha tkun stabbilita skond id-dispożizzjonijiet rilevanti tat-Trattat li jistabbilixxi l-Komunitajiet Ewropej mill-Kunsill, fuq proposta mill-Kummissjoni, jew, fejn xieraq, mill-Kummissjoni.
2. Skond l-Artikolu 107 tal-Ftehim imsemmi fl-Artikolu 1 il-President tal-Kunsill għandu jippresjiedi fuq il-Kunsill ta' Assoċjazzjoni u għandu jippreżenta l-pożizzjoni tal-Komunità'. Rappreżentant mill-Kummissjoni għandu jippresiedi l-Kumitat ta' Assoċjazzjoni, skond ir-regoli tal-proċedura tiegħu, u għandu jippreżenta l-pożizzjoni tal-Komunità.
Artikolu 3
Il-President tal-Kunsill għandu jagħti n-notifika msemmija fl-Artikolu 125 tal-Ftehim imsemmi fl-Artikolu 1 f'isem il-Komunitajiet Ewropej. Il-President tal-Kummissjoni għandu jagħti din in-notifika f'isem il-Komunità Ewropea tal-Faħam u l-Azzar u l-Komunità Ewropea għall-Enerġija Atomika.
Magħmul fi Brussel, fid-19 ta' Diċembru 1994.